Zalakaros Város Önkormányzata Képviselőtestülete
14/2005.(VI.10) rendelete
az Önkormányzati Környezetvédelmi Alapról
Zalakaros Város Önkormányzata Képviselőtestülete ( továbbiakban: képviselőtestület ) a helyi önkormányzatokról szóló 1990. évi LXV. Törvény 16.§(1) bekezdésében biztosított jogkörében eljárva, a környezetvédelem általános szabályairól szóló 1995. évi LIII. tv. 58. § (1), továbbá a természet védelméről szóló 1996. évi LIII. tv. 62 § (3) bekezdésében kapott felhatalmazás alapján a környezet védelmét és a természeti értékek és területek, valamint azok természeti rendszereinek megóvását szolgáló helyi feladatok ellátása érdekében a következő rendeletet alkotja:

1. §
A rendelet célja
A rendelet célja az önkormányzati környezet- és természetvédelmi feladatok ellátásához, azon belül a környezeti ártalmak megelőzéséhez, a bekövetkezett környezeti károk csökkentéséhez, illetve felszámolásához, a hatékony környezetvédelmi és természetvédelmi megoldások ösztönzéséhez, a környezet- és természetvédelmi szemlélet erősítését szolgáló intézkedések, akciók, oktatás támogatásához, a környezet- és természetkímélő gazdasági szerkezet kialakításának ösztönzéséhez, továbbá a természeti értékek, területek megőrzéséhez szükséges helyi elkülönített pénzalap biztosítása.

2. §
Az Önkormányzati Környezetvédelmi Alap
(1) Zalakaros Város Önkormányzat Képviselőtestülete Önkormányzati Környezetvédelmi Alapot (továbbiakban: Alap) hoz létre. 

(2) Az Alap célja, hogy hatékonyan segítse Zalakaros Város Önkormányzata környezetvédelmi és természetvédelmi feladatainak ellátását, különösen:

a) szükséges környezetvédelmi intézkedések végrehajtása, 

b) környezeti károk mérséklése,

c) környezeti ártalmak megelőzése,

d) környezetkímélő tevékenységek, környezetbarát technológiák elterjedésének elősegítése,

e) zöldfelület gazdálkodás,

f) természeti értékek megóvása,

g) környezetvédelmi, természetvédelmi oktatás, nevelés,

h) szükséges természetvédelmi intézkedések végrehajtása,

i) természeti értékek, területek, valamint azok természeti rendszereinek védelme, őrzése, fejlesztése.

k.) parlagfű elterjedésének megelőzése és felszámolása

3. §
Az Alap bevételi forrásai
(1) Az Alap bevételeit az Alap környezetvédelmi részének, valamint természetvédelmi részének bevételei adják.

(2) Az Alap környezetvédelmi részének bevételi forrása:

a) a települési önkormányzat által jogerősen kiszabott és befolyt környezetvédelmi bírságok teljes összege,

b) a területi környezetvédelmi hatóság által a települési önkormányzat területén kiszabott és befolyt környezetvédelmi bírságok összegének 30 %-a,

c) a környezetterhelési díjak és igénybevételi járulékok külön törvényben meghatározott részének 70 %-a,

d) a települési önkormányzat által a költségvetésben az alap környezetvédelmi része javára elkülönített összeg,

e) állami és nemzetközi alapokhoz benyújtott környezetvédelmi célú pályázatokon nyert összegek,

f) vállalkozók, magánszemélyek befizetései, ha a felhasználásról a befizető úgy rendelkezik,

g) az alap környezetvédelmi része pénzeszközeinek ideiglenes lekötéséből származó kamatok,

h) az Alap környezetvédelmi részét megillető egyéb bevételek.

i.) jegyző által kiszabott növényvédelmi birság.

(3) Az Alap természetvédelmi részének bevételi forrásai:

a) a jegyző által kiszabott és befolyt jogerős természetvédelmi bírságok teljes összege,

b) a környezetterhelési díjakból és igénybevételi járulékokból az alap javára befizetett összeg 30 %-a,

c) a települési önkormányzat által a költségvetésben az alap természetvédelmi része javára elkülönített összeg,

d) vállalkozók, magánszemélyek befizetései, ha a felhasználásról a befizető úgy rendelkezik,

e) állami és nemzetközi alapokhoz benyújtott természetvédelmi célú pályázatokon nyert összegek,

f) az Alap természetvédelmi része pénzeszközeinek ideiglenes lekötéséből származó kamatok

g) az Alap természetvédelmi részét megillető egyéb bevételek

(4) Az Alap bevételeiből kell fedezni a kezelésével járó költségeket.

 

4. §
Az Alap felhasználása
(1) Az Alapot kizárólag környezetvédelmi és természetvédelmi célok megoldására lehet felhasználni. Bevételeit az alábbi célok megvalósítását célzó tevékenységek támogatására kell fordítani, 

a) közterület-tisztaság elősegítése, illegálisan kialakított hulladéklerakó-helyek megszüntetése,

b) hulladékgazdálkodás, szelektív hulladékgyűjtés,

c) levegő tisztaság védelem (pl. monitoring rendszer kiépítése, helyszíni mérések),

d) vízvédelem (pl. víztakarékos berendezések ösztönzése, vízbázisok védelme),

e) zöldfelületek védelme, fejlesztése, allergén gyomok elleni védelem,

f) talajvédelem,

g) zaj- és rezgésvédelem

h) környezetvédelmi információrendszer működtetése, fejlesztése,

i) környezetvédelmi oktatás, propaganda tevékenység.

j) környezetszennyezést csökkentő beruházások támogatása.

Természetvédelmi célokra, különösen:

a) a helyi jelentőségű védett természet értékek és védett természeti területek megőrzése, fenntartása (táblák kihelyezése, egészségvédelem, őrzés, a védelemből adódó különleges eljárások többletköltségeinek finanszírozása),

b) helyi jelentőségű védett értékek tulajdonosai, kezelői kártérítése,

c) védelemre előkészítés (pl. értékvizsgálathoz szakértői vélemények)

d) védett vagy védelemre javasolt terület megvásárlása, cseréje

e) fenntartható használat, természetkímélő megoldások ösztönzése,

 (2) A képviselőtestület a költségvetésről szóló rendeletében évente határozza meg az Alapot a költségvetés részeként (külön címen a bevételi és kiadási tervszámát ).

(3) Az Alapot az önkormányzat pénzforrásaitól elkülönítetten kell kezelni. Év végi maradványa nem vonható el, a következő költségvetési évre át kell vinni.

(4) Az Alap kezelésével összefüggő feladatokat a polgármesteri hivatal látja el.

 (5 ) Az Alap felhasználása történhet:

a) éves felhasználási terv és 

b) pályázat útján.

(6) Az Alap felhasználásra minden évben, e rendeletben meghatározott célok megvalósítását biztosító felhasználásáról felhasználási tervet kell készíteni. 

A környezetvédelmi alap tervezett felhasználásáról a képviselő-testület évente a költségvetési rendelet megalkotásakor,  az Alap tényleges felhasználásáról a zárszámadás elfogadásával egyidejűleg rendelkezik.

 (7) Pályázat útján támogatást e rendeletben előírt feltételek megléte esetén - olyan természetes személy, jogi személy és jogi személyiséggel nem rendelkező szervezet kaphat, aki (amely) Zalakaros közigazgatási területén végez e rendeletben meghatározott környezetvédelmi, természetvédelmi tevékenységet.

(8) Nem nyújtható támogatás annak a pályázónak, akinek 60 napon túli, adók módjára behajtható köztartozása van; továbbá akinek az önkormányzattal, annak intézményeivel, illetve társaságaival szemben köztartozása van; valamint aki csődeljárás, felszámolás vagy végelszámolás alatt áll.

(9) Az Alap éves költségvetésének 40 %- át lehet pályázati célra felhasználni.

5. §
Alapvető eljárási szabályok
(1) Az Alap felhasználására vonatkozó 4.§. /6/bek.szerinti felhasználási tervet – az  e rendeletben meghatározott célok megvalósításának biztosítására -  a Polgármesteri Hivatal Műszaki Osztálya készíti.

(2) Az Alap nyilvántartásáról a Polgármesteri Hivatal Pénzügyi Osztálya gondoskodik.

 (3)Az Alapból nyújtandó támogatás nyilvános pályázat alapján nyerhető el. A pályázati feltételeket a Gazdasági és Városfejlesztési Bizottság határozza meg. A pályázatokat a polgármesterhez kell benyújtani. A pályázatokról - szükség szerint külső szakértő bevonásával – a Humánpolitikai és a Gazdasági Bizottság javaslata alapján a képviselőtestület dönt.

(4) Az Alapból nyerhető támogatás formája lehet visszatérítendő vagy vissza nem térítendő, melyek együttesen is alkalmazhatók.

(5) Az Alapból támogatás még meg nem kezdett beruházásokhoz, tevékenységekhez adható; kivéve a már elkezdett, de műszakilag elkülönített beruházást.

(6) A támogatás egyszeri, folyamatos és működési célra nem nyújtható.

(7) A nyújtandó támogatás mértéke legfeljebb a tervezett költségek 30 %-a  lehet. A bizottság kérésére be kell mutatni a fennmaradó saját rész meglétének hitelt érdemlő igazolását.

A támogatás folyósítása a fejlesztés megvalósításának ütemében történik.

(8) A támogatásban részesülővel a szerződést kell kötni.

(9) A képviselőtestület a támogatásban részesülő által megvalósítani kívánt cél megvalósulását ellenőrizni jogosult. Amennyiben a támogatásban részesülő a szerződésben meghatározott feltételeket önhibájából nem, vagy csak részben teljesíti, a támogatást részben vagy teljes egészében a képviselőtestület visszavonja.

A visszavonás esetén a már igénybevett összeget a mindenkori jegybanki alapkamat kétszeresével számított kamattal köteles visszafizetni a támogatásban részesülő
6. §.
Záró rendelkezések
E rendelet kihirdetése napján lép hatályba.

Záradék: 

Kihirdetve: 2005. június 10.

